b'\n_START_ARTICLE_\nClifton Webb\n_START_SECTION_\nBiografia\n_START_PARAGRAPH_\nEl seu veritable nom era Webb Parmelee Hollenbeck, i va n\xc3\xa9ixer en una zona rural del Comtat de Marion, a Indiana, actualment dins de la ciutat d\'Indianapolis. Per aquesta ra\xc3\xb3, totes les fonts donen a aquesta localitat com el seu lloc de naixement. Els pares de Webb eren Jacob Grant Hollenbeck (1867- 2 de maig de 1939), fill d\'un botiguer d\'Indiana, i Mabelle A. Parmelee (segons fonts "Parmalee" o "Parmallee") (24 de mar\xc3\xa7 de 1869-17 d\'octubre de 1960), filla d\'un maquinista de ferrocarril._NEWLINE_El 1892, la mare de Webb es va traslladar a Nova York amb el seu estimat "petit Webb", com el va anomenar al llarg de tota la seva vida. Ella evitava preguntes sobre el seu marit dient, "Mai no parlem d\'ell. A ell no el preocupava el teatre"._NEWLINE_Amb tutor privat, Webb va comen\xc3\xa7ar a fer classes de ball i d\'interpretaci\xc3\xb3 als cinc anys. Va debutar al teatre als set anys a l\'impressionant escenari del Carnegie Hall, actuant al costat del Teatre dels Nens de Nova York a l\'obra de Palmer Cox The Brownies. Aquest \xc3\xa8xit va ser seguit per una gira de vodevil interpretant The Master of Charlton Hall, seguint a continuaci\xc3\xb3 primers papers com Oliver Twist i Tom Sawyer a Huckleberry Finn. Entre les representacions, Mabelle va fer que estudi\xc3\xa9s pintura amb Robert Henri i cant amb Victor Maurel. Quan va complir 17 anys cantava un dels papers secundaris de l\'opereta Mignon, produ\xc3\xafda per la companyia de Boston Aborn Opera Company._NEWLINE_Als dinou anys, Webb ja era una ballar\xc3\xad professional de sal\xc3\xb3 i, amb el nom teatral de "Clifton Webb", va cantar i va ballar en unes dues dotzenes d\'operetes abans de debutar al teatre de Broadway amb el paper de Bosco a l\'obra The Purple Road, que es va estrenar al Teatre Liberty el 7 d\'abril de 1913 i va tenir 136 representacions abans de la seva clausura a l\'agost. La seva mare (en el repartiment com Mabel Parmalee) tamb\xc3\xa9 formava part de la funci\xc3\xb3 en la nit de l\'estrena. El seu seg\xc3\xbcent musical va ser Dancing Around, obra de Sigmund Romberg en la que figurava com estrella Al Jolson. Es va estrenar al Teatre Winter Garden el 10 d\'octubre de 1914, i va arribar a les 145 representacions, finalitzant el febrer de 1915. Aquell mateix any, Webb va formar part de la revista multiestel\xc2\xb7lar Town Topics, de Ned Wayburn en la qual hi havia 117 artistes, incloent a Will Rogers, i que es va estrenar en Teatre Century el 23 de setembre de 1915. Va tancar despr\xc3\xa9s de 68 funcions el 20 de novembre de 1915. El 1916 tamb\xc3\xa9 va treballar en l\'opereta de Cole Porter See America First, estrenada al Teatre Maxine Elliott el 28 de mar\xc3\xa7, i retirada despr\xc3\xa9s de 15 funcions el 8 d\'abril. El 1917, durant la Primera Guerra Mundial, va representar en 233 ocasions l\'obra de Jerome Kern Love o\'Mike, estrenada al Teatre Shubert el 15 de gener. Posteriorment es va representar als teatres Maxine Elliott i Casino, amb una \xc3\xbaltima funci\xc3\xb3 el 29 de setembre. La futura estrella de la s\xc3\xa8rie televisiva mama Peggy Wood estava tamb\xc3\xa9 en el repartiment. L\'\xc3\xbaltima obra en la qual Webb va treballar en la d\xc3\xa8cada de 1910 va ser el musical Listen Lester que va ser la m\xc3\xa9s representada de totes, amb 272 funcions. Es va estrenar al Teatre Knickerbocker el 23 de desembre de 1918, i es va clausurar l\'agost de 1919._NEWLINE_En els anys vint Clifton Webb va treballar almenys a vuit obres a Broadway, amb altres nombroses actuacions en l\'escena, incloent vodevil, i amb diverses intervencions en pel\xc2\xb7l\xc3\xadcules del cinema mut. La revista As You Were, amb can\xc3\xa7ons addicionals de Cole Porter, es va estrenar al Teatre Central el 29 de gener de 1920 i es va clausurar el 29 de maig d\'aquell any despr\xc3\xa9s de 143 funcions. Ocupat amb el cinema, les gires i el vodevil, no va tornar a Broadway fins al 1923, amb el musical Jack and Jill (Teatre Globe), que va tenir 92 funcions entre el 22 de mar\xc3\xa7 de 1923 i el 9 de juny d\'aquell any, i amb la com\xc3\xa8dia de Lynn Starling Meet the Wife, estrenada el 26 de novembre de 1923 i finalitzada l\'agost de 1924. En aquesta obra treballava Humphrey Bogart, amb 24 anys llavors._NEWLINE_El 1925, Webb va actuar al costat de l\'estrella del vodevil i del cinema mut Mary Hay. Aquell mateix any, quan ella i el seu marit, Richard Barthelmess, protagonista de la pel\xc2\xb7l\xc3\xadcula Tol\'able David, van decidir produir i protagonitzar el seu propi film New Toys, van elegir Webb com segon protagonista. La pel\xc2\xb7l\xc3\xadcula va ser un \xc3\xa8xit financer, per\xc3\xb2 Webb no va tornar a actuar en el cinema fins a dinou anys m\xc3\xa9s tard._NEWLINE_El suport de Webb era el teatre de Broadway. Entre 1913 i 1947 va actuar a 23 obres a Broadway, al principi en papers secundaris importants, per anar progressant als papers protagonistes. Va llan\xc3\xa7ar "Easter Parade", de Irving Berlin, i "I\'ve Got a Crush on You", de George i Ira Gershwin a Treasure Girl (1928); "I Guess I\'ll Have to Change My Plan", d\'Arthur Schwartz i Howard Dietz a The Little Show (1929) i "Louisiana Hayride" en el musical Flying Colors (1932); i finalment "Not for All the Rice in China", de Irving Berlin, en As Thousands Cheer (1933)._NEWLINE_La majoria de les obres en les quals va treballar a Broadway eren musicals, per\xc3\xb2 tamb\xc3\xa9 va protagonitzar La import\xc3\xa0ncia de dir-se Ernest, d\'Oscar Wilde, i Blithe Spirit i Present Laughter, del seu bon amic Noel Coward, amb parts que Coward va escriure pensant en Webb._NEWLINE_Webb era amic i company de feina a Broadway de la cantant homosexual Libby Holman. Webb i la seva mare solien passar les vacances amb Holman, i la seva amistat va continuar fins a mitjans dels anys quaranta._NEWLINE_Les seves credencials a Broadway eren impressionants i les seves actuacions a Londres eren elogiades per la cr\xc3\xadtica, per\xc3\xb2 Hollywood era una altra hist\xc3\xb2ria. Despr\xc3\xa9s de New Toys i una altra pel\xc2\xb7l\xc3\xadcula muda el 1925 The Heart of a Siren , va ser classificat com a actor de car\xc3\xa0cter amb l\'estereotip d\'un exigent i decadent esnob. Tot i aix\xc3\xad, quan Webb estava en la cinquantena l\'actor/director Otto Preminger el va elegir, malgrat les objeccions del cap de la 20th Century Fox Darryl F. Zanuck, per interpretar l\'elegant per\xc3\xb2 malvat periodista radiof\xc3\xb2nic Waldo Lydecker, que estava obsessionat amb el personatge de Gene Tierney, a la pel\xc2\xb7l\xc3\xadcula de cinema negre de 1944 Laura. La seva actuaci\xc3\xb3 va ser rebuda amb elogis i el va convertir en una estrella cinematogr\xc3\xa0fica ins\xc3\xb2lita. Malgrat les objeccions originals de Zanuck, Webb va firmar immediatament un contracte a llarg termini amb la Fox. Dos anys m\xc3\xa9s tard va tornar a treballar amb Tierney en The Razor\'s Edge en el paper de l\'elitista Elliott Templeton. Per ambdues pel\xc2\xb7l\xc3\xadcules Webb va rebre una nominaci\xc3\xb3 a l\'Oscar al millor actor secundari._NEWLINE_Webb va ser nominat per l\'Oscar al millor actor el 1949 per Sitting Pretty, la primera d\'una s\xc3\xa8rie de tres com\xc3\xa8dies centrades en el personatge "Mr. Belvedere". A la pel\xc2\xb7l\xc3\xadcula de 1950 Cheaper by the Dozen , Webb i Myrna Loy interpretaven a Frank i Lillian Gilbreth, experts en rendiment en la vida real, pares de dotze fills i autors del llibre que va inspirar el film._NEWLINE_Els seg\xc3\xbcents papers de Webb inclo\xc3\xafen el del professor Thornton Sayre, que en la seva joventut va ser conegut com l\'\xc3\xaddol del cinema mut Bruce "Dreamboat" Blair, personatge que apareix a la pel\xc2\xb7l\xc3\xadcula de 1952 Dreamboat. Tamb\xc3\xa9 el 1952, va interpretar a John Philip Sousa a Stars and Stripes Forever. El 1953 va tenir el seu paper m\xc3\xa9s dram\xc3\xa0tic com el marit de la infidel Barbara Stanwyck a Titanic, i el 1954 va interpretar el novel\xc2\xb7lista fictici John Frederick Shadwell a Three Coins in the Fountain. Al film de 1957 Boy on a Dolphin, va treballar al costat de Alan Ladd i de Sofia Loren, interpretant un ric col\xc2\xb7leccionista que es divertia obtenint antiguitats gregues il\xc2\xb7legals._NEWLINE_L\'elegant gust de Webb el va mantenir durant d\xc3\xa8cades en les llistes dels m\xc3\xa9s ben vestits de Hollywood. La seva vida escrupolosament privada el va mantenir allunyat de qualsevol tipus d\'esc\xc3\xa0ndol. En la vida real la seva manera de ser era molt propera a la del personatge Lynn Belvedere - tenia una devoci\xc3\xb3 intensa, gaireb\xc3\xa9 ed\xc3\xadpica, a la seva mare, que va ser sempre la seva companya i que va viure amb ell fins a la seva mort amb 91 anys. Webb era homosexual, encara que podria definir-se\'l millor com asexual, ja que l\'\xc3\xbanic objecte del seu amor i tendresa va ser la seva mare._NEWLINE_Despr\xc3\xa9s de la mort de la seva mare, va arribar el seu declivi personal i tamb\xc3\xa9 en la seva carrera. Inconsolable, va completar un \xc3\xbaltim paper com a sacerdot cat\xc3\xb2lic a Satan Never Sleeps, de Leo McCarey. La pel\xc2\xb7l\xc3\xadcula, la hist\xc3\xb2ria del qual es desenvolupava a la Xina, mostrava la vict\xc3\xb2ria dels ex\xc3\xa8rcits de Mao Tse-tung en la guerra civil xinesa, que va finalitzar amb la seva ascensi\xc3\xb3 al poder el 1949, per\xc3\xb2 en la realitat es va rodar a Anglaterra durant l\'estiu de 1961, utilitzant decorats de la pel\xc2\xb7l\xc3\xadcula de 1958 The Inn of the Sixth Happiness, que tenia el mateix entorn._NEWLINE_Webb va passar els \xc3\xbaltims cinc anys de la seva vida recl\xc3\xb2s al seu domicili de Beverly Hills, Calif\xc3\xb2rnia, morint d\'un infart agut de miocardi als 76 anys._NEWLINE_\xc3\x89s enterrat a la cripta 2350, corredor G-6, de l\'Abbey of the Psalms al cementiri Hollywood Forever._NEWLINE_Clifton Webb t\xc3\xa9 una estrella en el Passeig de la Fama de Hollywood, en el 6840 de Hollywood Boulevard.'